El-hockey

El-hockey er en holdsport i hockeyfamilien for personer med et fysisk handicap, som eksempelvis muskelsvind eller spastisk lammelse. Der spilles i specielt fremstillede el-hockey-stole med fastmonteret hockeystav på fronten og 3 spillere fra hvert hold på banen af gangen. Banen måler 14x20 meter med mindre bander.

Sporten organiseres i Danmark af Idrætsudvalget for el-hockey som også organiserer den beslægtede sport EWH / Power Hockey. I danmark findes der 12 el-hockey klubber med 29 udøvende hold under forbundsmesterskabet. Sporten spilles primært i Danmark, Norge og Sverige.

Spillet 

El-hockey er en holdsport, der henvender sig til fysisk handicappede børn og unge.
Sporten foregår i nogle små, specialbyggede, elektriske kørestole (de såkaldte sportsstole) og der stilles store krav til den enkelte spillers færdigheder hvad angår boldkontrol, overblik, reaktionsevne og spilforståelse i et højt tempo.

Spillet foregår på en bane omkranset af bander og er 14 meter i bredden og 20 meter i længden. Hvert hold har 3 spillere på banen af gangen, hvoraf den ene som regel er målmand med mindre denne spiller udgøre den en tredje markspiller i stedet. Der er altså 4-6 markspillere på banen af gangen hvilket medfører mange en-mod-en-dueller og gør spillet actionpræget og intenst. På grund af de få spillere kan en enkelt god screening skabe en helt åben målchance, så de spillere der ikke lige er i nærheden af bolden, kæmper ofte en hård kamp for at skabe plads til deres medspillere. Derfor er der også altid 2 dommere i en kamp.

Stole 

Sportsstolen blev i sin tid opfundet af nu afdøde Mogens Holm Rasmussen, der i 1994 modtog en design-pris for opfindelsen. Stolene koster ca. 60.000 kroner og tilpasses den enkelte spillers behov.
Stolene kan køre 14 kilometer i timen og den vigtigste del af stolen, i relation til bolden, er det kryds af plast der er monteret forrest på stolen kaldet staven. Det er den man bruger til at kontrollere bolden med - og ved afleveringer og afslutninger er den et helt uundværligt redskab. Da staven er fastmonteret i modsætning til en floorball-stav, er det stolens bevægelser der giver bolden fart og retning. Stolen styres via et joystick.

Organisering 

For tiden er der 12 el-hockey-klubber i Danmark, og den igangværende forbundsmesterskabsturnering bestående af 1. division, 2. division, 3. division Nord, 3. division Syd og 3. division Øst har deltagelse af 29 hold. Der er medaljer til de 3 bedste hold i hver division. Alt vedrørende el-hockey i Danmark administreres af Idrætsudvalget for el-hockey, der vælges på årsmødet, som i 2007 blev afviklet d. 9. juni i Vejle. Udvalget består af 7 medlemmer, hvoraf de 2 er spillerrepræsentanter. Spillerrepræsentanterne vælges af spillerforeningen, der består af en spiller over 14 år fra hver klub. Spillet er endnu ikke udbredt andre steder end i Danmark, Norge og Sverige.

Danske klubber 

 Aabenraa Danfoss
 Aalborg Racing Panthers
 Aarhus Rolling Tigers
 De Blå Djævle
 Gørding
 Odense Wheelers
 Orient Red Bulls
 Viborg
 Vordingborg De Vilde Gæs
 Gårslev Hot Wheels

Svenske klubber 

 FIFH Malmö
 Gute Flames
 IFAH Stockholm
 Tuna Tanks
 3V Göteborg

Norske klubber 

 Bærums Verk Innebandy
 Bodø Innebandyklubb
 Hamar Embla Innebandyklubb
 Levanger HSL
 Lillestrøm
 Nes Innebandyklubb
 Nyborg IL
 Sandefjord og omegn el-innebandy klubb
 Sola Innebandyklubb

Andre 

 Flensburg Lions

Ekstern henvisning 
 http://www.el-hockey.dk 

Hockeysport
Handicapidræt